SKRIFTLIG FORESPØRGSEL E-0505/03

af Salvador Garriga Polledo (PPE-DE) til Kommissionen

(21. februar 2003)

Om: Situationsberetning vedrørende Galileo-projektet

Euforien efter, at der i sin tid blev givet grønt lys for Galileo-projektet, har lagt sig og er nu i hele EU blevet afløst af bekymring for, om dette virkelig europæiske projekt overhovedet vil se dagens lys, og om hele EU vil kunne nyde godt af dets utallige fordele.

Godkendelsen af Galileo-projektet stødte som bekendt på stor modstand, og mistro har ikke kunnet undgås, når man ser på de udspekulerede kneb, der også efter godkendelsen er taget i brug for at forhindre, at projektet føres ud i livet.

Er Kommissionen i stand til at aflægge en situationsberetning om gennemførelsen af Galileo-projektet, og kan den oplyse, hvori de største vanskeligheder efter dens opfattelse består?

Svar afgivet på Kommissionens vegne af Loyola de Palacio

(8. april 2003)

Som det ærede medlem anfører, har den optimisme, som blev skabt i kraft af den politiske aftale i Transportministerrådet af 26. marts 2002 om oprettelse af fællesforetagendet og det grønne lys for udviklingsfasen, ikke kunnet realiseres på grund af de opståede vanskeligheder i forbindelse med medlemsstaternes respektive økonomiske bidrag til Den Europæiske Rumorganisation.

Situationen bliver særligt kritisk af, at der inden udgangen af 2005 skal være opsendt en satellit til at udsende et Galileo-signal. Hvis dette ikke lykkes, vil de frekvenser, hvorpå Galileo har opnået sendetilladelse af Den Internationale Telekommunikationsunion, gå tabt.

Kommissionen har derfor iværksat de nødvendige foranstaltninger for ibrugtagning af fællesforetagendet, så det kan påbegynde udførelsen af sine opgaver ved hjælp af de EU-bevillinger, som er afsat til formålet.

Kommissionen har navnlig:

- forberedt oprettelsen af det fællesforetagende, som skal føre tilsyn med arbejdet i Galileos udviklingsfase (indtil 2005). Kommissionen har afholdt flere møder i fællesforetagendets tilsynsråd. De første bidrag er indbetalt fra Fællesskabets budget for årene 2001 og 2002 og beløber sig til 240 mio. EUR ud af de 550 mio. EUR, der er afsat til Galileo-projektet under budgettet for de transeuropæiske net;

- udarbejdet en koncessionsplan, ud fra hvilken der i 2003 skal udsendes en koncessionsbekendtgørelse, som skal føre til udvælgelse af en koncessionshaver fra 2004 for at sikre gennemførelsen af programmet i etablerings- og ibrugtagningsfasen samt dets kommercielle drift;

- oprettet et sikkerhedsudvalg, og Kommissionens tjenestegrene er i færd med at iværksætte de nødvendige foranstaltninger til den effektive oprettelse af Galileo-sikkerhedsorganet som beskrevet i artikel 7 i forordning nr. 876/2002/EF(1) til behandling af sikkerhedsspørgsmål i forbindelse med Galileo-systemet;

- arbejdet for indgåelse af internationale aftaler, der skal sikre Galileos interoperabilitet med de amerikanske og russiske systemer hhv. Global position system (GPS) og Global navigation satellite system (Glonass) og fremme et videnskabeligt, teknologisk og industrielt samarbejde med en lang række tredjelande, herunder Kina, Canada, Australien og landene i Middelhavsområdet og Sydamerika.

Kommissionen håber, at aftalen mellem Italien og Tyskland, som blev underskrevet den 28. marts i år, snarest muligt kan realiseres inden for Den Europæiske Rumorganisation (ASE/ESA).

(1) Rådets forordning (EF) nr. 876/2002 af 21. maj 2002 om oprettelse af fællesforetagendet Galileo, EFT L 138 af 28.5.2002.